FI Euroopan unionin virallinen lehti C 294/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 294/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

ASETUKSEN 9 ARTIKLASSA TARKOITETTU MUUTOSHAKEMUS

”TERNASCO DE ARAGÓN”

EY-N:o: ES-PGI-0217-0096-17.03.2010

SMM ( X ) SAN ( )

1. Eritelmän kohta/kohdat, jota/joita muutos koskee:

 Tuotteen nimi  Tuotteen kuvaus ☒ Maantieteellinen alue  Alkuperätodisteet ☒ Tuotantomenetelmä  Yhteys maantieteelliseen alueeseen ☒ Merkinnät ☒ Kansalliset vaatimukset  Muu ( )

2. Muutoksen/muutosten tyyppi:

☒ Yhtenäisen asiakirjan tai yhteenvedon muutos  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta)  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

3.1 Maantieteellinen alue:

Kohta muotoillaan uudelleen seuraavasti:

Tuotantoalue käsittää Aragónin itsehallintoalueen.

Kohdasta poistetaan viittaus alueeseen, jolla lampaat teurastetaan ja ruhot jalostetaan, koska on kyse tuoreesta lihasta, jolle ei tehdä muita jalostustoimenpiteitä ennen sen saattamista markkinoille; teurastusta ja/tai jalostusta ei voida pitää tuotteen kannalta olennaisina tekijöinä, koska ne eivät vaikuta sen erityisominaisuuksiin, minkä vuoksi viittaus niihin on poistettava eritelmästä.

Rajoitusta, jolla ei ole vaikutusta tuotteen ominaisuuksiin, on näin ollen pidettävä kaupan pitämisen esteenä erityisesti siksi, että tuotteen kuljettaminen teurastuspaikalta lopulliseen määräpaikkaan lyhentää sen käyttöikää ja vaikeuttaa vastaamista eri alueiden kuluttajien odotuksiin.

3.2 Tuotanto:

1) Kohdan teksti: ”Ruhoja tuuletetaan kunnes niiden lihaskudoksen sisäosan lämpötila on ihanteellinen säilytyksen ja kuljetuksen kannalta. Ruhoja säilytetään kylmähuoneessa enintään 24 tuntia 3–4 °C:een lämpötilassa, ja jos säilytys jatkuu pidempään, lämpötilan on oltava 1–3 °C.” korvataan seuraavasti: ”Ruhoja tuuletetaan kunnes niiden lihaskudoksen sisäosan lämpötila on ihanteellinen säilytyksen ja kuljetuksen kannalta. Lihan lämpötila saa olla enintään 7 °C.” Tämä muutos edellyttää lämpötilojen tarkistamista voimassa olevan lainsäädännön mukaisesti, sillä lainsäädännössä viitataan säilytystilojen lämpötilan asemesta lihan lämpötilaan. Ilmoitetut kylmähuoneen lämpötilat takaavat lihan asianmukaisen lämpötilan ainoastaan, mikäli noudatetaan säädettyä kylmävarastointiaikaa, ja joka tapauksessa katsotaan, että asianmukaisempi tapa varmistaa tuotteen laatu on valvoa säilytystilojen lämpötilan asemesta ruhojen lämpötilaa.

2) Poistetaan seuraava kohta: ”Sääntelyneuvosto määrittelee ruhojen luokittelukomiteassa niiden ruhojen laadun, joille voidaan myöntää suojattu maantieteellinen merkintä, ja merkitsee lähtemättömällä musteella hyväksyttyjen ruhojen reiteen, lapaan ja rintaan tekstin ”Ternasco de Aragón”, jota seuraa tunnistenumero.” Poisto on perusteltu, koska kyseinen teksti ei vastaa todellista tilannetta eikä standardia EN 45011. Valvontaelimen teknikot toteavat tarkastuksin, että ruhot on asianmukaisesti merkitty. He eivät missään tapauksessa saa merkitä ruhoja itse eivätkä arvioida ennalta sitä, voidaanko ruhot luokitella SMM-laatua vastaaviksi vai ei. Lisäksi pidetään aiheellisempana, että ruhojen merkitseminen kuvataan laatu- ja menettelyohjekäsikirjassa kuin tuote-eritelmässä.

3) Poistetaan seuraava kohta: ”Ternasco de Aragón -ruhojen jakelu ja toimittaminen vähittäiskauppiaille sekä tuotteiden säilytys ja myynti tapahtuvat voimassa olevan lainsäädännön mukaisesti.” Poisto on perusteltu, koska asia kuuluu pakollisena terveysviranomaisten toimivaltaan; näin voidaan välttää päällekkäiset tarkastukset.

3.3 Merkinnät:

Eritelmään on lisätty SMM-tunnus.

Eritelmästä on poistettu vaatimus, jossa edellytetään, että sääntelyneuvosto hyväksyy ennalta rekisteröityjen yritysten mahdollisuuden käyttää omia etikettejään.

Myös kaikki viittaukset sääntelyneuvostoon on poistettu.

3.4 Kansalliset vaatimukset:

Lainsäädännön päivittäminen:

Päivitetään viittaukset alkuperäisen eritelmän hyväksymisen jälkeen julkaistuun lainsäädäntöön.

YHTENÄINEN ASIAKIRJA

NEUVOSTON ASETUS (EY) N:o 510/2006

”TERNASCO DE ARAGÓN”

EY-N:o: ES-PGI-0217-0096-17.03.2010

SMM ( X ) SAN ( )

1. Nimi:

”Ternasco de Aragón”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha

3.2 Kuvaus 1 kohdassa nimetystä tuotteesta:

Seuraavista lammasroduista saatu liha: Aragonesa, Ojinegra de Teruel ja Roya Bilbilitana. Ternasco de Aragón -lihan on oltava peräisin uros- tai naaraspuolisista karitsoista, joiden teurasikä on 70–90 päivää. Karitsoja ruokitaan lampoloissa emonmaidolla, jota täydennetään ad libitum vaalealla viljalla ja voimassa olevassa lainsäädännössä hyväksytyillä rehutiivisteillä. Juottovaihe kestää vähintään 50 päivää.

Ruhon paino on 8,0–12,5 kg. Ruhot ovat suoraviivaisia, hieman kuperia ja reunoiltaan pyöristyneitä. Pintarasva on valkoista ja kiinteää. Ruhon ontelon sisäinen rasva on valkoista ja peittää munuaiset puolittain mutta ei koskaan kokonaan. Liha on mureaa, mehevää ja pehmeää, väriltään hennon vaaleanpunaista ja sisältää hieman lihaskudokseen siirtynyttä rasvaa.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Karitsanlihan aistinvaraiset ominaisuudet liittyvät sen luonnolliseen elinympäristöön ja tuotantomenetelmään, minkä vuoksi tuotannon ja kasvatuksen on tapahduttava maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Etiketeissä on oltava SMM-tunnus, johon sisältyy maininta ”Ternasco de Aragón”.

Rekisteröityjen yritysten on kiinnitettävä kulutukseen tarkoitettuihin tuotteisiin numeroidut etiketit ja sinetit ja valvottava, ettei niitä voida käyttää uudelleen.

4. Maantieteellisen alueen tarkka rajaus:

Tuotantoalue käsittää Aragónin itsehallintoalueen kokonaisuudessaan.

5. Yhteys maantieteelliseen alueeseen:

5.1 Maantieteellisen alueen erityisyys:

Aragónin ilmastossa yhdistyvät välimerellinen ja mannerilmasto: keskiosan alangon lauhkea, kuiva ja tuulinen ilmasto muuttuu viileämmäksi ja kosteammaksi lähestyttäessä Pyreneitä ja Iberian vuoria. Vuoden keskilämpötila alangon keskiosassa on 14–15 °C ja laskee muutamalla asteella siirryttäessä yli 500 metrin korkeuteen.

Alueen maatalouden ilmastolliset erityispiirteet ovat edistäneet merkittävän lammastaloussektorin kehittymistä, koska kyseinen laji on ainoa, joka kykenee sopeutumaan laidunten tarjoamaan harvaan ja kausittaiseen kasvillisuuteen.

5.2 Tuotteen erityisyys:

Aragonesa-rodun karitsojen ruhon kudokset kehittyvät hyvin; niiden keskimääräinen rasvapitoisuus (sukupuolesta riippumatta) on 25 % ruhon painon ollessa 10,74 kg. Tämä nopeakasvuisuus ilmenee myös toisessa alueen alkuperäisessä genotyypissä, Roya Bilbilitana -rodussa, joka niin ikään tuottaa karitsoita, joiden rasvapitoisuus on 26,6 % (sukupuolesta riippumatta) ruhon painon ollessa 10,6 kg. Myös Ojinegra de Teruel -rodun ruhon rasvakudospitoisuuden on todettu olevan samankaltainen kuin kahdella edellä mainitulla rodulla.

Näin vahvistettu nopeakasvuisuus on ainutlaatuinen tekijä, joka erottaa kyseiset rodut muista roduista. Sen ansiosta edellä mainituista genotyypeistä peräisin oleva Ternasco de Aragón erottuu korkeamman laatunsa perusteella muista roduista saadusta karitsanlihasta.

Emonmaidon ohessa annetun rehun ansiosta Ternasco-karitsojen ruhon ominaisuudet (kudosten koostumus, jakautuminen, väri, rasvan koostumus sekä lihan pehmeys, väri ja maku) kehittyvät edellä mainittuihin rotuihin kuuluvilla karitsoilla niiden saavuttaessa juuri oikean iän ja painon.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Nimitys ”Ternasco” on ollut tunnettu ja yleisessä käytössä Aragónin alueella ammoisista ajoista lähtien. Se kuvaa alueen luonteenomaisinta ja yleisintä teuraskaritsaa, ja myös alueen ulkopuolella ”Ternasco” on ollut tunnettu alkuperänsä ja korkean laatunsa perusteella. Tämä liittyy luonnollisella tavalla niin tuotantoon käytettyihin lammasrotuihin, alueen laitumiin kuin karitsojen painoon ja teurasikään.

Kiinnostus korkean laadun ylläpitämiseen on saanut aikaan sen, että sanaa ”Ternasco/Ternasca” käytetään Aragónin kielellisessä perinteessä kuvaamaan nuoruutta ja raikkautta. Vaikka seikka voi vaikuttaa kaukaa haetulta, se on silti yksi lisätodiste karitsalihan kiistattomasta laadusta.

Kasvillisuudeltaan karun alueen mannerilmasto-olosuhteet (alhainen sademäärä, voimakkaat tuulet ja suuret lämpötilanvaihtelut) ovat suotuisat näiden kolmen kotoperäisen rodun kehitykselle. Eläinten tärkein ominaisuus on nopeakasvuisuus, ja koska ne saavuttavat ihanteellisen rasvaisuusasteen hyvin varhaisessa iässä, niiden liha on laadultaan erinomaista ja arvostettua.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.aragon.es/estaticos/GobiernoAragon/Departamentos/AgriculturaGanaderiaMedioAmbiente/AgriculturaGanaderia/Areas/08_Calidad_Agroalimentaria/02_Alimentos_calidad_diferenciada/I.G.P.TernascodeAragon.pdf

(1) EUVL L 93, 31.3.2006, s. 12.